Nu abandonează Primăria! Ilie Bolojan s-a decis să nu candideze la şefia PNL, aşa cum îi ceruseră mai mulţi lideri de filiale din Ardeal.

Primarul orădean, fost secretar general al PNL, a anunţat, marţi, că a luat decizia să îl susţină pe Ludovic Orban la alegerile pentru şefia PNL, pentru a oferi partidului "un nou început" din 17 iunie.

"Am luat decizia să ne concentrăm forţele, să oferim o echipă puternică membrilor PNL, pe care să o poată alege în aşa fel încât din 17 iunie să fie un nou început pentru PNL, care să ofere şansa acestui partid de a oferi mecanisme de modernizare pentru ţara noastră şi pentru bunăstarea cetăţenilor", a declarat Ilie Bolojan, la finalul unei întâlniri cu liderii partidului.

Anunţul nu a fost făcut, însă, presei locale, care l-a chestionat în mod repetat, în ultimele săptămâni, cu privire la poziţia sa, ci presei centrale, în contextul în care Ludovic Orban a ţinut să sublinieze sprijinul larg de care se bucură în rândul filialelor din ţară.

Orban a declarat, marţi, că are susţinerea a 24 de preşedinţi de organizaţii, afirmând că luni îşi va depune oficial candidatura, iar în perioada următoare îşi va desemna echipa.

"Astăzi a avut loc întâlnirea echipei care mă susţine. Au semnat moţiunea Orban 24 de preşedinţi de filiale, un număr semnificativ de parlamentari, opt primari de municipii reşedinţă de judeţ, trei preşedinţi de consilii judeţene. La ora actuală în peste 30 de filiale judeţene există semnături de susţinere de ordinul miilor din partea primarilor de oraşe, comune, viceprimarilor, consilierilor judeţeni şi preşedinţilor de organizaţii locale", a declarat Orban, potrivit agenţiei de ştiri Mediafax.

Liberalul a susţinut că nu va spune "nici un cuvânt rău" despre colegii săi înscrişi în competiţia internă. "Colegii care s-au înscris în cursa pentru funcţia de preşedinte sunt colegii noştri pe care îi respect în această campanie. Toată campania pe care o voi derula va fi o campanie marcată de corectitudine, fair play. Nu voi spune nici un cuvânt rău despre colegii mei", a spus Orban.

El a mai precizat, totodată, şi că în viitoarea echipă a PNL trebuie să se regăsească şi oameni care sunt candidaţi, care intră în competiţie cu el sau "oameni de calitate şi de valoare care sprijină alţi candidaţi".

La alegerile interne din PNL şi-au anunţat, până acum, intenţia de a candida şi prim-vicepreşedintele PNL Cătălin Predoiu şi secretarul general interimar Cristian Buşoi.

Marţi seară, însă, Predoiu a anunţat, pe pagina sa de Facebook, că se retrage din cursă. „Un om politic trebuie să fie realist, cu picioarele pe pământ. Politica este arta posibilului într-un context dat. Pentru proiectul propus de mine pentru șefia PNL, acum nu se poate! Ca membru PNL, voi continua să militez pentru valorile și proiectele cuprinse în Programul de Guvernare PNL "Reclădirea Națională", adoptat de PNL în 2015”, a scris el.

După cum se ştie, Ilie Bolojan a fost ales luna trecută, cu majoritate largă, preşedinte al filialei PNL Bihor, la puţin timp după ce la şefia organizaţiei municipale a fost votat preşedinte, dar la un scor strâns, un apropiat al său, Florin Birta.